KOMISIJOS SPRENDIMAS
2004 m. spalio 22 d.
Europos bendrijos vardu patvirtinantis Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, V priedo pakeitimus
(pranešta dokumentu Nr. K(2004) 4022)
(Tekstas svarbus EEE)
(2004/751/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 17 d. Tarybos sprendimą 97/132/EB dėl Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, sudarymo (1), ypač į jo 3 straipsnio trečią pastraipą,
kadangi:
(1)
2002 m. lapkričio 28 d. Tarybos sprendimu 2002/957/EB dėl susitarimo sudarymo pasikeičiant raštais iš dalies pakeisti Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, sudarymo priedus (2) numatyta galimybė pripažinti Naujosios Zelandijos šviežios mėsos ir mėsos produktų bei kitų gyvūninės kilmės produktų sertifikavimo sistemų lygiavertiškumą.
(2)
2004 m. birželio 1-2 d. posėdyje Susitarimo 16 straipsniu įsteigtas Jungtinis vadybos komitetas (toliau - Komitetas) pateikė rekomendaciją dėl sanitarinių reikalavimų galvijų embrionams, medžiojamiesiems plunksnuočiams, gyviems dvigeldžiams moliuskams, skirtiems vartoti žmonėms, medui ir vilnai lygiavertiškumo nustatymo. Be to, Komitetas rekomendavo nustatyti žuvininkystės produktų sertifikavimo sistemų lygiavertiškumą ir pateikė rekomendacijas dėl bendros V priedo formos.
(3)
Remiantis tomis rekomendacijomis, tikslinga iš dalies pakeisti Susitarimo V priedą.
(4)
Šie pakeitimai turėtų būti patvirtinti Bendrijos vardu.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Vadovaujantis Europos bendrijos ir Naujosios Zelandijos susitarimo dėl sanitarinių priemonių, taikomų prekybai gyvais gyvūnais ir gyvūninės kilmės produktais, 16 straipsniu įsteigto Jungtinio vadybos komiteto rekomendacijomis, Bendrijos vardu patvirtinami Susitarimo V priedo pakeitimai.
Pasikeitimo raštų, sudarančių susitarimą su Naująja Zelandija, tekstas, įskaitant Susitarimo V priedo pakeitimus, pridedamas prie šio sprendimo.
2 straipsnis
Sveikatos ir vartotojų apsaugos generalinis direktorius įgaliojamas pasirašyti Bendriją įpareigojantį Susitarimą pasikeičiant raštais.
3 straipsnis
Šis sprendimas taikomas nuo kito mėnesio, po to, kai Naujoji Zelandija raštu Komisijai praneša, kad baigė 1 straipsnyje nurodytų pakeitimų vidaus tvirtinimo procedūras, pirmos dienos.
Komisija Tarybai ir valstybėms narėms nedelsdama praneša apie šio straipsnio pirmoje pastraipoje nurodytą pranešimą.
4 straipsnis
Šis sprendimas skirtas valstybėms narėms.
Priimta Briuselyje, 2004 m. spalio 22 d.